‘Zuma is ŉ dief,’ sê MaimaneMmusi Maimane Pres. Jacob Zuma is ŉ dief, het Mmusi Maimane, die DA se parlementêre leier, Dinsdag gesê tydens die nasionale vergadering se debat oor ŉ mosie van wantroue in die president. “Julle sal stem om ŉ man wat alles moontlik doen om 783 aanklagte van bedrog, korrupsie en rampokkery te ontduik, in sy pos te hou. Julle sal stem vir ŉ dief,” het Maimane aan LP’s gesê. Maimane het vroeër gewaarsku dat die meerderheid van LP’s wat in die mosie gaan stem, teen hulle gewete gaan stem. Hy het gesê Zuma het belastingbetalers se geld gesteel om sy private woning in Nkandla, KwaZulu-Natal, te bou. Maimane het gesê hy kan Zuma ’n dief noem aangesien die “konstitusionele hof sê ek kan”. Speaker Baleka Mbete het Maimane egter versoek om sy uitlatings terug te trek nadat Stone Sizani, die ANC se hoofsweep, kapsie gemaak het. “Dit is onparlementêr,” het Mbete aan Maimane gesê. John Steenhuisen, die DA se hoofsweep, het op ŉ punt van orde gesê die parlement is ondergeskik aan die beslissings en bevindings van die konstitusionele hof. Mbete het egter gesê die parlement word deur sy eie reëls bedryf. Na verskeie punte van orde het Maimane sy uitlating dat Zuma ŉ dief is teruggetrek en weer ŉ beroep op LP’s gedoen om hul gewete in gedagte te hou wanneer hulle stem.